己卯冬至儋人雋具見飲既罷有懷惠許兄弟
作者：蘇過
朝代：宋

paragraphs: 寂寞三冬至，飄然瘴海中。
不嫌羈寓遠，屢感歲華窮。
父老憐匏繫，肴蔬盛簋饛。
一歡爲子壽，百福與君同。
已慣鳶飛墮，真忘馬首東。
南間行自變，重譯不須通。
椰酒醍醐白，銀皮琥珀紅。
傖獰醉野獠，絕倒共鄰翁。
藷芋人人送，囷庖日日豐。
瘴收黎母谷，露入菊花叢。
海蜑羞蚶蛤，園奴饋韭菘。
檳榔代茗飲，吉內禦霜風。
悵望懷諸阮，遙知憶小馮。
客身雖嶺嶠，逸想在瀛蓬。
介階惟偕母，龐團獨侍公。
故山千萬里，此意託飛鴻。